Kerber terug in Wimbledon-eindstryd | Netwerk24
Kerber terug in Wimbledon-eindstryd
Deur Marizanne Kok 12 Julie 2018 15:27
Die Duitser Angelique Kerber bevind haar vir die tweede keer in drie jaar in die Wimbledon-eindstryd.
Angelique Kerber is vir die tweede keer in drie jaar in die Wimbledon-eindstryd. Foto: Reuters
Die 30-jarige en 11de gekeurde het haar plek in Saterdag se titelstryd bespreek deur die 21-jarige Jelena Ostapenko Donderdag binne net meer as 'n uur van die baan te blaas.
Kerber was baas met 6-3, 6-3.
Kerber het in 2016 die eindstryde van die Australiese Ope, Wimbledon én die Amerikaanse Ope gehaal, en geseëvier in Melbourne en New York.
Sy het daardie jaar as die wêreld se voorste vrouespeler afgesluit, maar dit het in 2017 na 'n swaar meulsteen om haar nek gelyk en sy het teen die einde van die jaar vir die eerste keer in vyf jaar uit die top-20 gesak.
Nou is dít egter net slegte herinneringe. Haar ervaring en rustigheid het haar Donderdag die oorhand gegee oor haar Letlandse teenstander. Ostapenko het verlede jaar die Franse Ope gewen, maar Donderdag, in die eerste Wimbledon-halfeindstryd van haar jong loopbaan, was sy onbestendig en geneig tot foute.
'n Opflikkering laat in die tweede stel, wat onder meer die afweer van 'n wedstrydpunt ingesluit het, kon nie die skade van die 31 ongedwonge foute wat van haar raket gevloei het, ongedaan maak nie.
Kerber sal nou te staan kom teen óf die sewemalige Wimbledon-kampioen Serena Williams óf haar Duitse landgenoot Julia Goerges.